作者:儲光羲
標題:貽劉高士別
內容:夙駕出東城，城傍早霞散。初日照龍闕，峨峨在天半。壯哉麗百常，美矣崇兩觀。俯視趨朝客，簪佩何璀璨。而我送將歸，裴回霸陵岸。北雲去吳越，南雁離江漢。伊昔蹈丘園，翩翩理文翰。高談閔仲叔，逸氣劉公幹。每言竹柏貞，嘗輕朝市玩。山晝猿狖靜，溪曛魚鳥亂。寧止臥崆峒，直雲期汗漫。聖君既理曆，族士鹹炳煥。矯首來天池，振羽泛漪瀾。元淑命不達，伯鸞吟可歎。東去姑蘇臺，乃過陟陽館。舍轡函關道，浮舟滄海畔。耳目曠暄涼，懷抱盈悲惋。沉沉青歲晚，靄靄秋雲換。自言永遁棲，無複從羈絆。揮手謝知己，知己莫能贊。